ET

EFTA JÄRELEVALVEAMETI DELEGEERITUD OTSUS,

22. aprill 2021,

millega kiidetakse heaks Norra marutaudiviirusevaba staatus ja muudetakse otsust nr 032/21/COL (2021/1333)

EFTA JÄRELEVALVEAMET,

võttes arvesse EFTA riikide vahel järelevalveameti ja kohtu asutamise kohta sõlmitud lepingut, eriti selle protokolli nr 1 artikli 1 lõiget 2 ja artiklit 3,

võttes arvesse Euroopa Majanduspiirkonna lepingu (edaspidi „EMP leping“) I lisa I peatüki osa 1.1 punktis 13 osutatud õigusakti, Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (1) (edaspidi „määrus (EL) 2016/429“), nagu seda on muudetud ja kohandatud EMP lepinguga kõnealuse lepingu I lisas osutatud konkreetsete valdkondlike kohandustega, eriti selle artikli 36 lõiget 3 ja artikli 266 lõiget 2,

võttes arvesse EMP lepingu I lisa I peatüki osa 1.1 punktis 13h osutatud õigusakti, komisjoni 17. detsembri 2019. aasta delegeeritud määrust (EL) 2020/689, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud ja esilekerkivate taudide seire, likvideerimisprogrammide ja taudivaba staatuse eeskirjadega (2) (edaspidi „delegeeritud määrus (EL) 2020/689“), mida on kohandatud kõnealuse lepingu I lisas osutatud konkreetsete valdkondlike kohandustega, eriti selle artikli 70 lõiget 3,

mida on kohandatud EMP lepinguga EMP lepingu protokolli nr 1 punkti 4 alapunktiga d,

ning arvestades järgmist:

Määrus (EL) 2016/429 ja delegeeritud määrus (EL) 2020/689 inkorporeeriti EMP lepingu lisadesse alates 17. aprillist 2021. Vastavalt määruse (EL) 2016/429, komisjoni delegeeritud määruse (EL) 2020/687 (3) ja delegeeritud määruse (EL) 2020/689 kohaldamise kuupäevale kohaldatakse neid määrusi alates 21. aprillist 2021.

Määrusega (EL) 2016/429 on kehtestatud loomadele või inimestele edasikanduvate taudide ennetamise ja tõrje uus õigusraamistik. Eelkõige nähakse sellega ette Euroopa Majanduspiirkonna riikide (edaspidi „EMP riigid“) või nende tsoonide taudivaba staatuse heakskiitmine seoses kõnealuse määruse artikli 5 lõikes 1 loetletud teatavate taudidega ühe või mitme asjaomase loomaliigi puhul (edaspidi „staatused“).

Otsuses nr 032/21/COL on loetletud Norra ja Islandi või nende tsoonide või bioturvarühmikute taudivabad ja vaktsineerimist mittevajavad staatused ning likvideerimisprogrammid, mis on heaks kiidetud kooskõlas määrusega (EL) 2016/429 ja delegeeritud määrusega (EL) 2020/689.

Teatavate loetellu kantud taudide, sealhulgas marutaudiviiruse nakkuse puhul on määrusega (EL) 2016/429 ja delegeeritud määrusega (EL) 2020/689 esmakordselt kehtestatud liikmesriikide või nende tsoonide või bioturvarühmikute taudivaba staatuse heakskiitmise eeskirjad.

Määruse (EL) 2016/429 artikli 36 lõikes 3 on sätestatud, et EMP riikide või nende tsoonide taudivaba staatuse taotlused teatavate loetellu kantud taudide puhul kiidetakse heaks, kui kõnealuse taudi puudumist on tõendatud varasemate ja seireandmetega.

Vastavalt määruse (EL) 2016/429 artikli 39 punkti a alapunktile iii on delegeeritud määruse (EL) 2020/689 artikliga 70 kehtestatud kriteeriumid EMP riigi või selle tsooni taudivaba staatuse tunnustamiseks varasemate või seireandmete põhjal, sealhulgas seoses marutaudiviiruse nakkusega.

Delegeeritud määruse (EL) 2020/689 artikli 70 lõikes 3 on sätestatud, et amet võib „kaheks aastaks pärast käesoleva määruse kohaldamise alguskuupäeva anda [Norrale] või tsoonidele taudivaba staatuse järgmiste taudide puhul:

a) marutaudiviiruse nakkus, kui sellest tuli direktiivi 64/432/EMÜ artikli 8 kohaselt teavitada ja kui rakendati vajalikku seiret vastavalt Euroopa Parlamendi ja nõukogu direktiivi 2003/99/EÜ (4) artiklile 4 ning kui viimasel kahel aastal ei esinenud loetellu kantud loomaliikidel teadaolevalt ühtki kõnealuse taudi juhtu;“.

25. novembri 2020. aasta kirjaga (dokument nr 1166401) esitas Norra toiduohutusamet järelevalveametile taotluse kogu Norra territooriumi taudivaba staatuse heakskiitmiseks seoses marutaudiviiruse nakkusega. Taotlusele oli lisatud Norra riikliku veterinaarinstituudi aruanne, mille eesmärk oli tõendada marutaudiviiruse nakkuse varasemat puudumist Norras (dokument nr 1166395).

Amet on tihedas koostöös Euroopa Komisjoniga aruande läbi vaadanud ja seda teavet arvesse võttes leiab, et Norra täidab määruse (EL) 2016/429 artikli 36 lõikes 3 ja delegeeritud määruse (EL) 2020/689 artikli 70 lõike 3 punktis a sätestatud tingimusi (dokument nr 1190351). Seepärast on järelevalveamet käesoleva otsusega heaks kiitnud Norra marutaudiviiruse nakkusest vaba staatuse ning otsuse nr 032/21/COL lisa muudetakse vastavalt.

Amet esitas oma delegeeritud otsusega nr 030/21/COL (dokument nr 1194415) nõuetekohaselt otsuse eelnõu komiteele kooskõlas määruse (EL) 2016/429 artikli 36 lõikega 4 ja artikli 266 lõikega 2. Komitee kiitis otsuse eelnõu heaks. Seega on kavandatav otsus kooskõlas komitee arvamusega.

Seetõttu tuleb otsust nr 032/21/COL vastavalt muuta,

ON VASTU VÕTNUD KÄESOLEVA OTSUSE:

Artikkel 1 Kiidetakse heaks marutaudiviiruse nakkusest vaba staatus kogu Norra territooriumil. Otsuse nr 032/21/COL lisa asendatakse käesoleva otsuse lisaga.

Artikkel 2 Käesolev otsus jõustub selle allakirjutamise päeval.

Artikkel 3 Käesolev otsus on adresseeritud Norrale.

Artikkel 4 Käesolev otsus on autentne inglise keeles.

Brüssel, 22. aprill 2021 EFTA järelevalveameti nimel delegeeritud otsuse nr 130/20/COL alusel Vastutav kolleegiumi liige Högni S. KRISTJÁNSSON allkirjastab õigus- ja täitevasjade osakonna direktorina Carsten ZATSCHLER

(1) ELT L 84, 31.3.2016, lk 1.

(2) ELT L 174, 3.6.2020, lk 211.

(3) Komisjoni 17. detsembri 2019. aasta delegeeritud määrus (EL) 2020/687, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjadega (ELT L 174, 3.6.2020, lk 64).

(4) EMP lepingu I lisa I peatüki osa 7.1 punktis 8a osutatud õigusakt, Euroopa Parlamendi ja nõukogu 17. novembri 2003. aasta direktiiv 2003/99/EÜ zoonooside ja zoonootilise toimega mõjurite seire kohta, millega muudetakse nõukogu otsust 90/424/EMÜ ja tühistatakse nõukogu direktiiv 92/117/EMÜ, mida on muudetud ja kohandatud EMP lepinguga EMP lepingu I lisas osutatud valdkondlike kohandustega.